CELEX: 32016D0537
Language: et
Date: 2016-04-05 00:00:00
Title: Komisjoni rakendusotsus (EL) 2016/537, 5. aprill 2016, mis käsitleb standardi EN 50566:2013 (üldkasutatavate käeshoitavate ja kehale kinnitatud raadiosidevahendite (30 MHz kuni 6 GHz) raadiosagedusväljade nõuetekohasuse näitamise nõuete kohta) viite piiranguga avaldamist Euroopa Liidu Teatajas kooskõlas Euroopa Parlamendi ja nõukogu direktiiviga 1999/5/EÜ (EMPs kohaldatav tekst)

6.4.2016   
            
            
               ET
            
            
               Euroopa Liidu Teataja
            
            
               L 89/17
            
         KOMISJONI RAKENDUSOTSUS (EL) 2016/537,
   5. aprill 2016,
   mis käsitleb standardi EN 50566:2013 (üldkasutatavate käeshoitavate ja kehale kinnitatud raadiosidevahendite (30 MHz kuni 6 GHz) raadiosagedusväljade nõuetekohasuse näitamise nõuete kohta) viite piiranguga avaldamist Euroopa Liidu Teatajas kooskõlas Euroopa Parlamendi ja nõukogu direktiiviga 1999/5/EÜ
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 9. märtsi 1999. aasta direktiivi 1999/5/EÜ raadioseadmete ja telekommunikatsioonivõrgu lõppseadmete ning nende nõuetekohasuse vastastikuse tunnustamise kohta, (1) eriti selle artikli 5 lõiget 3,
   võttes arvesse direktiivi 1999/5/EÜ artikliga 13 asutatud telekommunikatsiooniseadmete nõuetekohasuse hindamise ja turujärelevalve komitee arvamust
   ning arvestades järgmist:
   
               (1)
            
            
               Kui riiklik standard, millega on üle võetud selline ühtlustatud standard, mille viide on avaldatud Euroopa Liidu Teatajas, hõlmab üht või mitut direktiivi 1999/5/EÜ artiklis 3 osutatud olulise nõude komponenti, eeldatakse, et selle standardi kohaselt ehitatud raadioseade vastab asjaomastele olulistele nõuetele.
            
         
               (2)
            
            
               Prantsusmaa esitas juulis 2014 vaide standardi EN 50566:2013 (üldkasutatavate käeshoitavate ja kehale kinnitatud raadiosidevahendite (30 MHz kuni 6 GHz) raadiosagedusväljade nõuetekohasuse näitamise nõuete kohta) kohta.
            
         
               (3)
            
            
               Prantsusmaa leiab, et kõnealune standard tuleks läbi vaadata, et nii mobiiltelefonide kui ka muude kaasaskantavate seadmete (nt tahvelarvutite) kasutustingimusi paremini arvesse võtta ja seeläbi tuvastada kehale mõjuva erineelduvuskiiruse mõõtmise kauguse tingimused.
            
         
               (4)
            
            
               Olles standardi EN 50566:2013 koos telekommunikatsiooniseadmete nõuetekohasuse hindamise ja turujärelevalve komiteega läbi vaadanud, järeldas komisjon, et standard ei vasta direktiivi 1999/5/EÜ artikli 3 lõike 1 punktis a osutatud olulistele nõuetele. Direktiivi 1999/5/EÜ artikli 3 lõike 1 punktis a osutatakse Euroopa Parlamendi ja nõukogu direktiivis 2006/95/EÜ (2) sätestatud ohutusnõuetega seotud eesmärkidele. Direktiivi 2006/95/EÜ I lisa punkti 1 alapunktis d on sätestatud: „Elektriseade peaks olema kavandatud ja valmistatud nii, et oleks tagatud kaitse käesoleva lisa punktides 2 ja 3 sätestatud ohtude eest juhul, kui seadet kasutatakse ettenähtud otstarbel ja hooldatakse asjakohaselt”. Sama lisa punktis 2 on sätestatud: „Punkti 1 kohaselt tuleb ette näha tehnilised meetmed tagamaks, et: „a) inimesed ja koduloomad on piisavalt kaitstud kehavigastuste või muu kahju eest, mida võib põhjustada otsene või kaudne kokkupuude” ja „c) inimesed, koduloomad ja vara on piisavalt kaitstud mitteelektriliste ohtude eest, mida elektriseade kogemuse kohaselt põhjustab”.
            
         
               (5)
            
            
               Võttes arvesse standardi EN 50566:2013 eespool nimetatud ohutusaspekte, mis vajavad parandamist, tuleks kuni standardisse sobivate muudatuste tegemiseni avaldada Euroopa Liidu Teatajas viide standardile EN 50566:2013 koos asjakohase hoiatusega,
            
         ON VASTU VÕTNUD KÄESOLEVA OTSUSE:
   Artikkel 1
   Viide standardile EN 50566:2013 (üldkasutatavate käeshoitavate ja kehale kinnitatud raadiosidevahendite (30 MHz kuni 6 GHz) raadiosagedusväljade nõuetekohasuse näitamise nõuete kohta) avaldatakse Euroopa Liidu Teatajas koos lisas sätestatud piiranguga.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 5. aprill 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 91, 7.4.1999, lk 10.
   
      (2)  Euroopa Parlamendi ja nõukogu 12. detsembri 2006. aasta direktiiv 2006/95/EÜ teatavates pingevahemikes kasutatavaid elektriseadmeid käsitlevate liikmesriikide õigusaktide ühtlustamise kohta (ELT L 374, 27.12.2006, lk 10).
   
      LISA
      
         Direktiivi 1999/5/EÜ kohaste Euroopa ühtlustatud standardite viidete avaldamine
      
      
                  ESO (1)
                  
               
               
                  Standardi tähis ja nimetus
                  (ja viitedokument)
               
               
                  Esmakordne avaldamine EÜT/ELT
               
               
                  Viide asendatavale standardile
               
               
                  Kuupäev, mil asendatava standardi järgimisest tulenev vastavuseeldus kaotab kehtivuse
                  Märkus 1
               
               
                  Direktiivi 1999/5/EÜ artikkel
               
            
                  Cenelec
               
               
                  EN 50566:2013
                  Tootestandard üldkasutatavate käeshoitavate ja kehale kinnitatud raadiosidevahendite (30 MHz kuni 6 GHz) raadiosagedusväljade nõuetekohasuse näitamiseks
               
               
                  12.10.2013
               
               
                   
               
               
                   
               
               
                  Artikli 3 lõike 1 punkt a
               
            
                  Hoiatus: käesoleva avaldatud dokumendi rakendamisel tuleb direktiivi 1999/5/EÜ artikli 3 lõike 1 punktis a osutatud ohutuseesmärkide saavutamiseks ja koosmõjus direktiivi 2006/95/EÜ I lisaga järgida teatavaid vahekauguse tingimusi, mis vastavad tegelikule igapäevasele kasutamisele, et tagada üldkasutatavate käeshoitavate ja kehale kinnitatud raadiosidevahendite (30 MHz kuni 6 GHz) ohutu kasutamine. Näiteks jäsemete erineelduvuskiiruse (piirväärtus 4 W/kg) mõõtmisel ei ole vahekauguse kasutamine lubatud (seadmega kokkupuude); kehatüve erineelduvuskiiruse (piirväärtus 2 W/kg) mõõtmisel ei tohi vahekaugus olla üle paari millimeetri.
               
            
                  Märkus 1.
               
               
                  Tavaliselt on kuupäevaks, mil asendatava standardi vastavuseeldus kehtivuse kaotab, Euroopa standardiorganisatsiooni kehtestatud tühistamiskuupäev, kuid kõnealuste standardite kasutajate tähelepanu juhitakse asjaolule, et teatavatel erandjuhtudel võib olla ka teisiti.
               
            
         (1)  ESO: Euroopa standardiorganisatsioon:
      
                   
               
               
                  CEN: Avenue Marnix 17, 1000 Bruxelles/Brussels, BELGIQUE/BELGIË, tel +32 25500811; faks +32 25500819 (http://www.cen.eu)
               
            
                   
               
               
                  Cenelec: Avenue Marnix 17, 1000 Bruxelles/Brussels, BELGIQUE/BELGIË, tel +32 25196871; faks +32 25196919 (http://www.cenelec.eu)
               
            
                   
               
               
                  ETSI: 650, route des Lucioles, 06921 Sophia Antipolis, FRANCE, tel +33 492944200; faks +33 493654716 (http://www.etsi.eu)